Keywords

Summary



Keywords

1. Colná únia – Zánik colného dlhu – Tovar zaistený v čase nezákonného vstupu a súčasne alebo následne zhabaný – Pojem – Tovar zadržaný v čase jeho vstupu na colné územie Spoločenstva a súčasne alebo následne zničený – Zahrnutie

[Nariadenie Rady č. 2913/92, článok 233 ods. 1 písm. d)]

2. Daňové ustanovenia – Harmonizácia právnych predpisov – Spotrebné dane – Smernica 92/12 – Tovar zaistený v čase jeho vstupu na územie Spoločenstva a súčasne alebo následne zničený – Neexistencia vzniku zdaniteľnej udalosti vzťahujúcej sa na spotrebnú daň – Tovar zaistený po jeho nezákonnom vstupe a súčasne alebo následne zničený – Vznik zdaniteľnej udalosti vzťahujúcej sa na spotrebnú daň a splatnosť spotrebnej dane

[Nariadenie Rady č. 2913/92, článok 84 ods. 1 písm. a) a článok 98; nariadenie Komisie č. 2454/93, článok 867a; smernica Rady 92/12, článok 5 ods. 1 tretí pododsek a článok 2 prvý odsek a článok 6 ods. 1 písm. c)]

3. Daňové ustanovenia – Harmonizácia právnych predpisov – Dane z obratu – Spoločný systém dane z pridanej hodnoty – Dovozná daň – Tovar zaistený v čase jeho vstupu na územie Spoločenstva a súčasne alebo následne zničený – Neexistencia vzniku zdaniteľnej udalosti – Tovar zaistený po jeho nezákonnom vstupe a súčasne alebo následne zničený – Vznik zdaniteľnej udalosti a splatnosť dane

[Nariadenie Komisie č. 2454/93, článok 867a; smernica Rady 77/388, článok 2 bod 2, článok 7, článok 10 ods. 3 druhý pododsek a článok 16 ods. 1 časť B písm. c)]

4. Colná únia – Colný dlh – Daň z pridanej hodnoty – Spotrebné dane – Smernica 92/12 – Členský štát príslušný na výber

(Nariadenie Rady č. 2913/92, článok 202, článok 215 ods. 1 a 3 a článok 217; smernica Rady 77/388, článok 7 ods. 2 a článok 10 ods. 3, a smernica Rady 92/12, článok 6 ods. 1 a článok 7 ods. 1)

Summary

1. Okolnosti, za ktorých tovar, ktorý v priebehu dovozu na colné územie Spoločenstva zadržia miestne colné a daňové orgány v zóne, v ktorej sa nachádza prvý colný úrad nachádzajúci sa na vonkajšej hranici Spoločenstva, a ktorý je súčasne alebo následne zničený týmito orgánmi, pričom vždy zostal v ich držbe, sa vzťahuje pojem tovar „zaistený a súčasne alebo následne zhabaný“ uvedený v článku 233 prvom odseku písm. d) nariadenia č. 2913/92, ktorým sa ustanovuje Colný kódex Spoločenstva, zmeneného a doplneného nariadením č. 955/99, takže colný dlh zaniká podľa tohto ustanovenia.

(pozri bod 66, bod 1 výroku)

2. Článok 5 ods. 1 tretí pododsek a článok 6 ods. 1 smernice 92/12 o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takýchto výrobkov, zmenenej a doplnenej smernicou 96/99, musia byť vykladané v tom zmysle, že tovar zaistený miestnymi colnými a daňovými orgánmi v priebehu jeho vstupu na územie Spoločenstva a súčasne alebo následne zničený týmito orgánmi, pričom vždy zostal v ich držbe, treba považovať za tovar, ktorý nebol dovezený do Spoločenstva, takže zdaniteľná udalosť vzťahujúca sa na spotrebnú daň nevznikne. Tovar zaistený po jeho nezákonnom dovoze na toto územie, a to od okamihu, keď opustil zónu, v ktorej sa nachádza prvý colný úrad nachádzajúci sa v rámci tohto územia, a súčasne alebo následne zničený týmito orgánmi, pričom vždy zostal v ich držbe, nie je považovaný za „podmienečne oslobodený od spotrebnej dane“ v zmysle ustanovenia článku 5 ods. 2 prvého pododseku v spojení s článkom 6 ods. 1 písm. c) uvedenej smernice, ako aj s článkom 84 ods. 1 písm. a) a článkom 98 nariadenia č. 2913/92, ktorým sa ustanovuje Colný kódex Spoločenstva, zmeneného a doplneného nariadením č. 955/99 a s článkom 867a nariadenia č. 2454/93, ktorým sa vykonáva nariadenie č. 2913/92, zmeneného a doplneného nariadením č. 1662/1999, takže zdaniteľná udalosť vzťahujúca sa na spotrebnú daň nastane, a preto sa spotrebná daň vo vzťahu k tomuto tovaru stane splatnou.

(pozri bod 86, bod 2 výroku)

3. Článok 2 bod 2, článok 7 a článok 10 ods. 3 šiestej smernice 77/388 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia, zmenenej a doplnenej smernicou 1999/85, musia byť vykladané v tom zmysle, že tovar zaistený miestnymi colnými a daňovým orgánmi pri jeho dovoze na územie Spoločenstva a súčasne alebo následne zničený týmito orgánmi, pričom vždy zostal v ich držbe, treba považovať za nedovezený do Spoločenstva, takže zdaniteľná udalosť dane z pridanej hodnoty vo vzťahu k nemu nevznikne a v dôsledku toho sa táto daň nestane splatnou. Ustanovenie článku 10 ods. 3 druhého pododseku v spojení s článkom 16 ods. 1 časťou B bodom c) uvedenej smernice a článkom 867a nariadenia č. 2454/93, ktorým sa vykonáva nariadenie č. 2913/92, ktorým sa ustanovuje Colný kódex Spoločenstva, zmeneného a doplneného nariadením č. 1662/1999, však musia byť vykladané v tom zmysle, že v prípade tovaru zaisteného týmito orgánmi po jeho nezákonnom dovoze na toto územie, a to od okamihu, keď opustil zónu, v ktorej sa nachádza prvý colný úrad nachádzajúci sa v rámci tohto územia, a súčasne alebo následne zničeného týmito orgánmi, pričom vždy zostal v ich držbe, zdaniteľná udalosť dane z pridanej hodnoty nastane a táto daň je splatná, aj keď tento tovar následne vstúpil do colného režimu.

(pozri bod 99, bod 3 výroku)

4. Článok 202, článok 215 ods. 1 a 3 a článok 217 nariadenia č. 2913/92, ktorým sa ustanovuje Colný kódex Spoločenstva, zmeneného a doplneného nariadením č. 955/99, ako aj článok 7 ods. 2 a článok 10 ods. 3 šiestej smernice 77/388 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia, zmenenej a doplnenej smernicou 1999/85, musia byť vykladané v tom zmysle, že orgány členského štátu nachádzajúceho sa na vonkajšej hranici Spoločenstva, cez ktorú bol tovar nezákonne dovezený na colné územie Spoločenstva, majú právomoc vyberať colný dlh a daň z pridanej hodnoty, a to aj vtedy, ak bol tento tovar následne dopravený do iného členského štátu, kde bol odhalený a zaistený. Článok 6 ods. 1 a článok 7 ods. 1 smernice 92/12 o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takýchto výrobkov, zmenenej a doplnenej smernicou 96/99, musia byť vykladané v tom zmysle, že orgány tohto posledného uvedeného členského štátu majú právomoc vyberať spotrebnú daň, pod podmienkou, že tento tovar bol držaný na obchodné účely. Je úlohou vnútroštátneho súdu určiť, či je táto podmienka splnená v spore, o ktorom rozhoduje.

(pozri bod 116, bod 4 výroku)